Source: https://mypezinok.sme.sk/c/20613370/pezinska-skladka-na-druhy-pokus.html
Timestamp: 2018-06-23 15:28:45+00:00
Document Index: 7857393

Matched Legal Cases: ['súd ', 'súd ', 'súd ', '§ 8', '§ 8', '§ 8', '§ 8']

Pezinská skládka na druhý pokus - mypezinok.sme.sk
27. júl 2017 o 16:30 Kristína Slezáková
Zuzana Čaputová zastupovala Pezinčanov celé roky.(Zdroj: Zuzana Čabutová)
PEZINOK. Kauza pezinskej skládky možno znova ožíva. Na úradnej tabuli mesta dnes (štvrtok 27. júla) zverejnili výzvu pre zapojenie sa zainteresovanej verejnosti do konania v súvislosti s vydaním povolenia pre pezinskú skládku.
Prečítajte si tiež: Prečítajte si tiež: Oliver Solga: Odmietame vybudovanie skládky odpadov na území mesta
Verejnosť má možnosť prihlásiť sa ako účastník konania do 18. augusta. V tomto prípade nie je právo byť účastníkom konania obmedzené len na majiteľov susedných nehnuteľností. Preto sa môže ako účastník konania prihlásiť, a rovnako sa aj vyjadrovať široká verejnosť.
Prihlásiť sa treba na adresu OIPK Bratislava, Jeséniova 17, 831 01 Bratislava alebo mailom na adresu csaba.hegedus@sizp.sk.
Stručná história kauzy okolo Pezinskej skládky v Novej jame
Kauza okolo Novej jamy má osemnásť rokov, už v roku 1999 skládka prešla posudzovaním vplyvov na životné prostredie (EIA). Keď v roku 2002 požiadal prevádzkovateľ o vydanie územného rozhodnutia o umiestnení skládky, mesto žiadosť zamietlo.
O päť rokov neskôr v roku 2007 vydal územné rozhodnutie Krajský úrad, a to napriek tomu, že nebolo v súlade s územným plánom. O rok neskôr získala skládka povolenie aj od Inšpektorátu životného prostredia. Napriek protestom tisícov ľudí sa začalo s výstavbou skládky bez stavebného povolenia. Zároveň Inšpektorát životného prostredia zamietol odvolanie Pezinčanov proti skládke. Následne sa Pezinčania obrátili na súd. Nepoľavili ani v protestoch, v novembri 2008 sa konala protestná trojtýždňová štafeta pred ministerstvom životného prostredia.
Prečítajte si tiež: Prečítajte si tiež: Ak nechceme horiace skládky musíme začať od seba
Vo februári 2009 Inšpektorát životného prostredia skládku kolauduje, a to napriek masívnej erózii pôdy a následnému poškodeniu stavby.
V máji toho roku zrušil Najvyšší súd všetky povolenia súvisiace so skládkou v Novej jame. V októbri však Ústavný súd vykonateľnosť rozsudku odložil a na skládku sa začína voziť odpad.
V roku 2010 sa o pezinskej skládke dozvedeli aj poslanci Európskeho parlamentu a v roku 2012 o nej pojednáva Súdny dvor EÚ, ktorý v roku 2013 dáva Pezinčanom za pravdu. Nakoniec v máji roku 2013 Najvyšší súd ruší povolenie na skládku. Prevádzkovateľa skládky Pezinské tehelne sme požiadali o stanoviská, po ich obdržaní o nich budeme informovať.
Pezinok - Skládka odpadov
Prevádzkovateľ skládky Pezinské tehelne žiada:
- o udelenie súhlasu na vydanie rozhodnutí o povolení stavieb veľkých zdrojov znečisťovania, stredných zdrojov znečisťovania a malých zdrojov znečisťovania a ich zmien a rozhodnutí o ich užívaní (§ 8 ods. (2) písm. a) bod č. 1. zákona o IPKZ);
- určenie emisných limitov a všeobecných podmienok prevádzkovania (§ 8 ods. (2) písm. a) bod č. 7. zákona o IPKZ);
- udelenie súhlasu na prevádzkovanie zariadenia na zneškodňovanie odpadov okrem spaľovní odpadov a zariadení na spoluspaľovanie odpadov a vodných stavieb, v ktorých sa zneškodňujú osobitné druhy kvapalných odpadov, (§ 8 ods. (2) písm. c) bod č. 1. zákona o IPKZ);
- udelenie súhlasu na vydanie prevádzkového poriadku zariadenia na zneškodňovanie odpadov a zariadenia na zhodnocovanie nebezpečných odpadov, (§ 8 ods. (2) písm. c) bod č. 7. zákona o IPKZ).